บอร์ด SAWAD เคาะปันผล 1.40 บ. จ่อชงผถห.แจกฟรีวอร์แรนต์ 31 ก.ค.นี้
บอร์ด SAWAD เคาะปันผล 1.40 บ. จ่อชงผถห.แจกฟรีวอร์แรนต์ 31 ก.ค.นี้
บอร์ด SAWAD เคาะปันผล 1.40 บ. จ่อชงผถห.แจกฟรีวอร์แรนต์ 31 ก.ค.นี้
23 มิ.ย. 2563

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัทศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า  ที่ประชุมคณะกรรมการบริษัทเมื่อวันที่ 23 มิถุนายน 2563 มีมติให้เสนอที่ประชุมผู้ถือหุ้นเพื่อขออนุมัติการจ่ายปันผลจากผลประกอบการปี 2562 และกำไรสะสม ให้แก่ผู้ถือหุ้นจำนวน 1,922.47 ล้านบาท หรือคิดเป็นอัตราหุ้นละ 1.40  บาท   โดยจะกำหนดรายชื่อผู้ถือหุ้นที่มีสิทธิได้รับปันผลในวันที่ 7 สิงหาคม  2563 และกำหนดจ่ายปันผลในวันที่ 28 สิงหาคม 2563
นอกจากนี้คณะกรรมการบริษัทยังมีมติให้เสนอที่ประชุมสามัญผู้ถือหุ้นอนุมัติการออกและเสนอขายใบสำคัญแสดงสิทธิที่จะซื้อหุ้นสามัญ (วอร์แรนต์) ของบริษัทครั้งที่ 2 (SAWAD-W2) จำนวนไม่เกิน 54.92 ล้านหน่วย  เพื่อจัดสรรให้แก่ผู้ถือหุ้นตามสัดส่วนการถือหุ้น (Right offering) โดยไม่คิดมูลค่าในอัตรา 25 หุ้นสามัญเดิมต่อวอร์แรนต์ 1 หน่วย ทั้งนี้หากมีเศษของวอร์แรนต์ให้ปัดทิ้ง  และวอร์แรนต์ 1 หน่วย สามารถใช้สิทธิซื้อหุ้นสามัญเพิ่มทุนได้ 1 หุ้นในราคาหุ้นละ 100  บาท โดยจะมีการกำหนดรายชื่อผู้ที่มีสิทธิได้รับการจัดสรร SAWAD-W2ในวันที่ 18 สิงหาคม 2563
อีกทั้งคณะกรรรมการบริษัทยังมีมติให้เสนอที่ประชุมสามัญผู้ถือหุ้นอนุมัติเพิ่มทุนจดทะเบียนจากเดิม 1,373.15 ล้านบาทเป็น 1,428.07 ล้านบาท โดยออกเป็นหุ้นสามัญจำนวน 54.92 ล้านหุ้น มูลค่าที่ตราไว้หุ้นละ 1 บาท  และจัดสรรหุ้นเพิ่มทุนจำนวน 54.92 ล้านหุ้น เพื่อรองรับการใช้สิทธิแปลงสภาพของ SAWAD-W2
ทั้งนี้บริษัทจะมีการจัดประชุมสามัญผู้ถือหุ้น ประจำปี 2563  เพื่อขออนุมัติมติดังกล่าวในวันที่ 31  กรกฎาคม 2563  เวลา 13.30  น.  ณ ห้องธาราเทพ  อาคารธาราเทพฮอลล์  โรงแรมรามาดา บายวินแดม กรุงเทพฯ เจ้าพระยาปาร์ค
สำหรับแนวโน้มผลการดำเนินงานในปีนี้ยังมีอัตราเติบโตตามเป้าหมายอยู่ที่ประมาณ 20-30% แม้สภาพเศรษฐกิจโดยรวมจะได้รับผลกระทบจากการระบาดของเชื้อไวรัสโควิด-19  แต่บริษัทได้รับผลกระทบน้อยมาก เพราะมีฐานลูกค้ากระจายไปทั่วประเทศ  และกลุ่มลูกค้ายังมีความจำเป็นในการใช้สินเชื่อเพื่อเติมสภาพคล่องให้กับธุรกิจ
ขณะเดียวกันบริษัทก็มีการติดตามดูแลลูกค้าอย่างใกล้ชิด โดยตั้งเป้าหมายจะรักษาระดับตัวเลขหนี้ที่ไม่ก่อให้เกิดรายได้ (เอ็นพีแอล) ให้อยู่ระหว่าง 3-5% ตามนโยบายของกลุ่มศรีสวัสดิ์